Diari Oficial de la Generalitat Valenciana


Sumari del DOGV 7389, del 27-10-2014 (2014/9720)

DECRET 182/2014, de 24 d'octubre, del Consell, pel qual es regula l'ingrés dels drets de naturalesa pública ges­tionats per la Generalitat i la devolució d'ingressos indeguts relatius a estos drets.
------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/10/24/182/dof/vci/html**

### Dades del document

Número de DOGV
:   7389

Data del DOGV
:   27-10-2014

Secció del DOGV
:   I. DISPOSICIONS GENERALS

Número del document
:   2014/9720


Data del document
:   24-10-2014

Organisme emissor
:   Conselleria d'Hisenda i Administració Pública

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Administració Pública
    * recaptació d'impostos
    * fiscalitat
    * política fiscal
    * legislació
    * impost
    * hisenda regional

DECRET 182/2014, de 24 d'octubre, del Consell, pel qual es regula l'ingrés dels drets de naturalesa pública ges­tionats per la Generalitat i la devolució d'ingressos indeguts relatius a estos drets. [2014/9720]  
PREÀMBUL  
  
El Decret 8/2002, de 15 de gener, del Consell, pel qual es va aprovar el sistema de recaptació de tri­buts, preus públics, sancions i altres ingressos de dret públic de la Generalitat, va regular el sistema d'ingressos de la Generalitat, sobre dos pilars fonamentals: un, respondre a les necessitats organitzatives i funcionals de la Tresoreria de la Generalitat, que feia imprescindible disposar de comptes de tresoreria operatius per a deposi­tar la recaptació dels ingressos; i, l'altre, facilitar al contribuent el compliment de les seues obligacions tributà­ries comptant amb un sistema fàcilment accessible i generalitzat per a la recaptació de tributs per entitats fi­nanceres colaboradores, i autoritzar totes aquelles que disposaren de les condicions necessàries per a una correcta prestació del servici. El decret esmentat va suposar un pas avant en la modernització del sistema d'ingressos, la qual cosa va comportar, davant de la generalització dels ingressos en les entitats colaborado­res, la desaparició efectiva dels servicis de caixa que es prestaven en els servicis territorials de la Generalitat, i que es regulaven en el Decret 181/1996, de 2 d'octubre, del Consell.  
No obstant això, la publicació posterior de la Llei 58/2003, de 17 de desembre, General Tributària, i, en el seu desplegament, del Reglament General de Recaptació, aprovat pel Reial Decret 939/2005, de 29 de juliol, d'aplicació a totes les administracions tributàries, determina la conveniència d'adaptar el contingut del mencionat decret del Consell a la normativa general esmentada, regulant allò estrictament necessari per a les necessitats específiques de la Generalitat, i establint l'aplicació de la normativa estatal general en allò no regu­lat expressament per l'administració autonòmica valenciana. La mateixa raó justifica la derogació expressa del Decret 76/1986, de 16 de juny, del Consell, pel qual es va modificar el sistema d'ingressos tributaris en els servicis territorials de la Conselleria d'Economia i Hisenda, el contingut dels quals, inclús sent parcialment co­incident amb el de l'esmentat Decret 8/2002, no va ser derogat ni modificat per este últim; així com del De­cret 7/1988, de 25 de gener, del Consell, pel qual es regula el procediment de constrenyiment de les taxes de la Generalitat, tenint en compte, a més, en este últim cas, que la integració de la gestió recaptatòria en via exe­cutiva de les taxes en el sistema de tractament informatitzat dels recursos de naturalesa tributària (TIRANT) fa innecessària la regulació específica per a estos casos del procediment administratiu de recaptació executiva.  
  
L'article 12 bis, apartat 1, del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell, establix que, sense perjuí de les prerrogatives establides per a cada dret de naturalesa pública per la seua normativa reguladora, la seua gestió recaptatòria s'efectuarà, si és el cas, d'acord amb els procediments administratius corresponents i gaudirà de les prerrogatives establi­des per als tributs en la Llei General Tributària, i de les previstes en el Reglament General de Recaptació, la qual cosa determina la plena aplicació de la normativa general esmentada en matèria de recaptació a tots els ingressos públics, de naturalesa tributària o no tributària.   
  
D'altra banda, la regulació del procediment de devolució d'ingressos tributaris indeguts, aplicable, igualment, a totes les administracions tributàries, es regula, de forma general, en el Reglament General de Desplegament de la Llei General Tributària en matèria de revisió en via administrativa, aprovat pel Reial Decret 520/2005, de 13 de maig, i l'aplicació pressupostària i el reflex comptable de les devolucions esmentades es regula en la mateixa normativa general comptable de la Generalitat, motius pels quals no es considera ja necessària la regulació continguda en el Decret 151/1994, de 29 de juliol, del Consell, pel qual es va regularitzar la devolució d'ingressos indeguts per tributs propis i la resta d'ingressos de dret públic de la Generalitat, per tant, per a aconseguir la simplificació, s'unifica la normativa aplicable a la devolució d'ingressos per tributs i altres ingressos de dret públic propis de la Generalitat amb la que resulta aplicable a la devolució d'ingressos cedits per l'Estat a esta Administració autonòmica.  
  
D'altra banda, mitjançant l'Acord de 10 de maig de 2013, del Consell, es va aprovar el Pla SIRCA-2 (2013-2015), l'objectiu del qual és contribuir a aconseguir un ordenament jurídic més eficaç i eficient, que siga totalment accessible als ciutadans, transparent, així com de fàcil compressió. En el marc del Pla SIRCA-2 mencionat, l'Acord de 22 de novembre de 2013, del Consell, pel qual es van aprovar noves accions de simplificació, reducció de càrregues administratives i impuls de l'administració electrònica, establix, en l'apartat segon, que en el termini de sis mesos des de la publicació de l'acord esmentat es procedirà a la revisió de les normes que es mencionen en el seu annex II, entre les quals es troba, dins de l'apartat de normes en matèria de tributs, la revisió, unificació o derogació de diversos aspectes, el denominador comú dels quals és que afecta l'aplicació dels tributs gestionats per la Generalitat i que s'arrepleguen en els decrets següents: Decret 76/1986, de 16 de juny, del Consell, pel qual es va modificar el sistema d'ingressos tributaris en els servicis territorials de la Conselleria d'Economia i Hisenda; Decret 7/1988, de 25 de gener, del Consell, pel qual es regula el procediment de constrenyiment de les taxes de la Generalitat; Decret 151/1994, de 29 de juliol, del Consell, pel qual es va regularitzar la devolució d'ingressos indeguts per tributs propis i la resta d'ingressos de dret públic de la Generalitat; Decret 181/1996, de 2 d'octubre, del Consell, pel qual es regula el servici de caixa per entitats de crèdit en determinats servicis territorials; i el Decret 8/2002, de 15 de gener, del Consell, pel qual es va aprovar el sistema de recaptació de tributs, preus públics, sancions i altres ingressos de dret públic de la Generalitat.  
  
Per tot això, i dins del procés de simplificació i revisió normativa del pla mencionat, es considera convenient procedir a l'adequació i refosa de la normativa reguladora del sistema de recaptació d'ingressos de naturalesa pública de la Generalitat.  
En virtut d'això, en l'àmbit de les competències de la Generalitat en matèria d'ingressos públics esta­blides pels articles 67 i següents de l'Estatut d'Autonomia de la Comunitat Valenciana, l'article 19 de la Llei Orgànica 8/1980, de 22 de setembre, de Finançament de les Comunitats Autònomes, l'article 57.1 de la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d'autonomia i es modifiquen determinades normes tributàries, i l'article 11 del Text Refós de la Llei d'Hisenda Pública de la Generalitat, aprovada pel Decret Legislatiu de 26 de juny de 1991, del Consell, i a proposta del conseller d'Hisenda i Administració Pública, comforme amb el Consell Ju­rídic Consultiu de la Comunitat Valenciana i amb la deliberació prèvia del Consell, en la reunió del dia 24 d'octubre de 2014,  
  
  
  
DECRETE  
  
CAPÍTOL I  
Ingrés dels drets de naturalesa pública   
gestionats per la Generalitat  
  
Article 1. Objecte i normativa supletòria  
1. El present decret regula el sistema d'ingrés dels tributs, preus públics, sancions i altres drets de na­turalesa pública gestionats per la Generalitat.  
2. En allò no regulat expressament en este decret, s'aplicarà el que disposa el Reglament General de Recaptació, aprovat pel Reial Decret 939/2005, de 29 de juliol, o normativa que el substituïsca.  
  
Article 2. Llocs per a efectuar els ingressos  
Els ingressos a què es referix l'apartat 1 de l'article 1 del present decret s'efectuaran, d'acord amb el que establixen els articles 3 a 6 d'este decret, en:  
1. Les entitats financeres autoritzades com a entitats colaboradores de la Generalitat en la gestió re­captatòria.  
2. En altres entitats financeres autoritzades per a rebre els ingressos.  
  
  
Article 3. Ingressos en entitats colaboradores  
1. Amb caràcter general, els ingressos a què es referix l'apartat 1 de l'article 1 del present decret s'e­fectuaran en qualsevol de les entitats financeres autoritzades com a entitats colaboradores de la Generalitat en la gestió recaptatòria. La prestació del servici de colaboració no serà retribuïda.  
2. La conselleria competent en matèria d'hisenda autoritzarà les entitats financeres que ho soliciten a tindre la condició d'entitats colaboradores en la gestió recaptatòria, atenent criteris, degudament acreditats, de solvència, funcionalitat, capacitat de gestió i desenrotllament tecnològic.  
  
Article 4. Comptes restringits d'ingressos  
1. Cada entitat financera colaboradora obrirà, a nom de la Generalitat, els comptes restringits d'in­gressos necessaris per a depositar la recaptació corresponent als ingressos a què es referix el present decret, la denominació dels quals serà l'establida per l'òrgan superior o centre directiu de la conselleria competent en matèria d'hisenda de què depenga la Tresoreria de la Generalitat.  
A este efecte, s'entén per compte restringit el compte corrent sense retribució i sense meritació de cap comissió en què només es poden efectuar anotacions en concepte d'abonaments i una única anotació pel període de deute a què es referix l'apartat 4 d'este article. No obstant això, podran efectuar-se altres anotaci­ons quan tinguen l'origen en rectificacions d'errors degudament justificades.  
2. Les entitats colaboradores admetran els ingressos els dies que siguen laborables per a estes durant l'horari de caixa, i a continuació els abonarà en el compte restringit corresponent. La limitació, a estos efectes, de l'horari de caixa a un nombre d'hores durant el dia laborable o a un nombre de dies laborables requerirà l'autorització prèvia de l'òrgan superior o centre directiu de la conselleria competent en matèria d'hisenda de què depenga la Tresoreria de la Generalitat, i, en tot cas, haurà de quedar salvaguardada la prestació suficient del servici en l'entorn de les dependències de la Generalitat d'atenció als contribuents.  
  
3. L'abonament en el compte restringit haurà d'efectuar-se en la mateixa data en què es produïsca l'in­grés en l'entitat, llevat que hi concórreguen circumstàncies excepcionals degudament acreditades per esta enti­tat.  
4. Amb la periodicitat que establisca la conselleria competent en matèria d'hisenda, les entitats cola­boradores transferiran l'import d'allò que s'ha recaptat en cada període des del compte restringit d'ingressos al compte que, en cada cas, determine l'òrgan superior o centre directiu de la conselleria competent en matè­ria d'hisenda de què depenga la Tresoreria de la Generalitat.  
5. Les entitats colaboradores remetran a la Generalitat la informació necessària per a la gestió i se­guiment dels ingressos, en el format que determine la conselleria competent en matèria d'hisenda.  
  
  
Article 5. Ingressos en comptes restringits oberts en entitats de crèdit no colaboradores  
Excepcionalment, per l'escassa quantia dels ingressos o per raons de millor prestació del servici que així ho aconsellen, la conselleria competent en matèria d'hisenda podrà autoritzar la realització dels ingressos a favor de la Generalitat en comptes restringits d'entitats de crèdit diferents d'aquelles a què es referix l'article 3 del present decret, sempre que quede degudament garantit el subministrament de la informació per a la ges­tió i seguiment dels ingressos a què es referix l'apartat 5 de l'article 4 d'este decret i que els comptes restringits tinguen les característiques de l'apartat 1 de l'article esmentat.  
  
Article 6. Mitjans per a realitzar els ingressos  
Els ingressos que es realitzen en les entitats a què es referix l'article 2 del present decret hauran d'e­fectuar-se en efectiu. A estos efectes, s'entendrà efectuat el pagament en efectiu quan s'utilitze qualsevol dels mitjans següents, amb els requisits i les condicions que, per a cada un d'ells, establisca la conselleria competent en matèria d'hisenda:   
  
1. Diners de curs legal.   
2. Xec.   
3. Transferència bancària.   
4. Domiciliació bancària.   
5. Targeta de crèdit i dèbit.   
6. Qualssevol altres mitjans que autoritze la conselleria esmentada.   
  
Serà admissible el pagament pels mitjans a què es referixen els apartats 3, 4 i 5 d'este article en aquells casos en què així s'establisca expressament mitjançant una orde de la conselleria competent en matèria d'hi­senda.  
  
  
CAPÍTOL II  
Devolució d'ingressos indeguts relatius a drets de naturalesa pública gestionats per la Generalitat  
  
Article 7. Devolució d'ingressos indeguts relatius a drets de naturalesa pública de la Generalitat  
Les devolucions d'ingressos indeguts relatius a drets de naturalesa pública, tributaris o no tributaris, de la Generalitat es duran a terme d'acord amb el que disposa la Llei General Tributària i la normativa que la desplega. La fiscalització i l'aplicació comptable de les devolucions esmentades es realitzarà d'acord amb el que disposa el Text Refós de la Llei d'Hisenda Pública de la Generalitat i la normativa que la desplega.  
  
  
  
DISPOSICIÓ DEROGATÒRIA   
  
Única. Normativa que es deroga  
1. Es deroguen els decrets següents:  
a) Decret 76/1986, de 16 de juny, del Consell, pel qual es va modificar el sistema d'ingressos tributaris en els servicis territorials de la Conselleria d'Economia i Hisenda.  
b) Decret 7/1988, de 25 de gener, del Consell, pel qual es regula el procediment de constrenyiment de les taxes de la Generalitat.  
c) Decret 151/1994, de 29 de juliol, del Consell, pel qual es va regularitzar la devolució d'ingressos indeguts per tributs propis i la resta d'ingressos de dret públic de la Generalitat.  
d) Decret 181/1996, de 2 d'octubre, del Consell, pel qual es regula el servici de caixa per entitats de crèdit en determinats servicis territorials.  
e) Decret 8/2002, de 15 de gener, del Consell, pel qual es va aprovar el sistema de recaptació de tributs, preus públics, sancions i altres ingressos de dret públic de la Generalitat.  
2. Així mateix, queden derogades totes les disposicions del mateix rang o d'un rang inferior que s'oposen al que disposa este decret.  
  
  
DISPOSICIONS FINALS  
  
Primera. Habilitació  
S'autoritza la persona titular de la conselleria competent en matèria d'hisenda per a dictar les disposicions de desplegament del present decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 24 d'octubre de 2014  
  
El president de la generalitat,  
ALBERTO FABRA PART  
  
El conseller d'Hisenda i Administració Pública,  
JUAN CARLOS MORAGUES FERRER


Còpia Permalink ELI